13/09/2017

Υπό σύσταση Σύλλογος Αναπληρωτών Οικονομολόγων

|  |  |
| --- | --- |
| **Προς:Υπουργείο Παιδείας& Θρησκευμάτων,Yπόψιν: Υπουργού, κ. Κ. Γαβρόγλου** |  **Κοινοποίηση:** **Δ/ντης γραφείου του Υπουργού**  **Γραμματεία του Yπουργού** **Δ/νση προσωπικού Β΄βάθμιας**  **Εκπαίδευσης (κα Καρδαμίτση)**  |

***Θέμα: "Διαμαρτυρία αναφορικά με τις μηδαμινές προσλήψεις Αναπληρωτών Οικονομολόγων."***

Αξιότιμε κύριε Υπουργέ,

Στις 6/09 πραγματοποιήθηκε η πρώτη φάση προσλήψεων αναπληρωτών στην δευτεροβάθμια εκπαίδευση η οποία περιελάμβανε μόνο 950 προσλήψεις μιας και δεν καλύφθηκαν ούτε κατά το ήμισυ τα πραγματικά κενά. Με μεγάλη μας έκπληξη και δυσαρέσκεια διαπιστώσαμε ότι μόνο 20 εξ αυτών αφορούσαν οικονομολόγους- ΠΕ09.

Όπως γνωρίζετε τα δηλωθέντα κενά από τις εκάστοτε Διευθύνσεις Δευτεροβάθμιας Εκπαίδευσης στον κλάδο μας ξεπερνούν τα 150 παρόλο τις «αλχημείες» στις όποιες προβαίνουν οι διοικούντες κάποιων ΠΥΣΔΕ. Με αυτό εννοούμε ότι παρατηρείται το φαινόμενο σε κάποιες ΔΔΕ ανά την Ελλάδα τα οργανικά κενά των Οικονομολόγων να μην μετατρέπονται σε λειτουργικά κενά

αναπληρωτών ΠΕ09 όταν μετατίθενται ή αποσπώνται μόνιμοι συνάδελφοί μας. Τουναντίον «βαφτίζονται» λειτουργικά κενά κοινωνιολόγων(ΠΕ10) ή νομικών

 ( ΠΕ13) με πρόσχημα την κοινή ανάθεση στο μάθημα « Πολιτική Παιδεία» της Α΄ και Β’ λυκείου (το οποίο λανθασμένα, κατ εμάς, δίνεται και σε β’ ανάθεση στους φιλόλογους). Ωστόσο, οι κύριοι που προΐστανται των εν λόγω ΠΥΣΔΕ μάλλον εκούσια ξεχνούν ότι υπάρχει και το πανελλαδικώς εξεταζόμενο μάθημα «Αρχές Οικονομικής Θεωρίας» το οποίο διδάσκεται σε πρώτη ανάθεση από τους οικονομολόγους τόσο στα Γενικά Λύκεια όσο και στα ΕΠΑΛ. Εδώ η β ανάθεση που δίνεται από το Υπουργείο χρειάζεται να ενεργοποιείται, κατά τη γνώμη μας, σε έκτακτες περιπτώσεις. Καταγγέλλουμε τη διδασκαλία του πανελλαδικώς εξεταζόμενου μαθήματος από συναδέλφους των προαναφερόμενων ειδικοτήτων σε διάφορες περιοχές ανά την Ελλάδα τα προηγούμενα σχολικά έτη. Προς τιμήν τους και έχοντας επίγνωση του αντικειμένου σπουδών τους, κάποιοι συνάδελφοι των συγκεκριμένων ειδικοτήτων έχουν αρνηθεί στο παρελθόν να διδάξουν το εν λόγω μάθημα μιας και δεν είχαν σχετική κατάρτιση.

Με γνώμονα τα παραπάνω, καλούμε τους συναδέλφους που συμμετέχουν και προΐστανται των εκάστοτε ΠΥΣΔΕ να στείλουν στους Περιφερειακούς Διευθυντές Εκπαίδευσης τα πραγματικά κενά των αναπληρωτών Οικονομολόγων, όπως αυτά έχουν σταλθεί στις ΔΔΕ από τους Διευθυντές των σχολείων. Τέλος, ζητάμε από το Υπουργείο Παιδείας στην επόμενη φάση προσλήψεων να προβεί στο μεγαλύτερο δυνατό αριθμό προσλήψεων αναπληρωτών οικονομολόγων, μιας και με τις 20 προσλήψεις στην προηγουμένη φάση, δεν καλύφθηκε ούτε το 10% των πραγματικών κενών της ειδικότητας μας.

Με εκτίμηση,

Υπό σύσταση Σύλλογος Αναπληρωτών Οικονομολόγων